Efter Erik Høgh-Sørensen blev ekskluderet fra Dansk Folkeparti, har han været ude med kraftig kritik af partiet. Nu reageres der.

Der var ikke uden at smække med dørene, at den nordjyske politiker Erik Høgh-Sørensen tirsdag blev ekskluderet fra Dansk Folkeparti. På vej ud nåede han at smide en del anklager afsted. Byrådsmedlemmet fra Hjørring kaldte blandt andet DF for et Meld- og Feld-parti – altså et parti, der svindler. - For det første er der ikke nogen, der er dømt i noget med Meld og Feld. Der kommer en helt ny retssag - den retssag, der var, blev jo opløst, så hans kritik af os er fuldstændig forfejlet. Det må stå for egen regning, siger Jens Vornøe, partisekretær i Dansk Folkeparti. Nye muligheder Erik Høgh-Sørensen mener også, at det er et problem for Dansk Folkeparti, at de nu vælger at ekskludere medlemmer, ligesom det også er et problem, at flere folketingspolitikere har meldt sig ud af partiet. - Det er beklageligt, det er vi selvfølgelig kede af, men på den anden side giver det også nogle muligheder, siger Jens Vornøe og uddyber: - Nu kan der blive arbejdsro her i Hjørring, og vi kan få en helt ny bestyrelse, som kan fungere godt, lægge en ny kampagne og vælge nye kandidater. - Tyran på en tømmerflåde Erik Høgh-Sørensen var selv modkandidat til Morten Messerschmidt i formandskampen. I mandags meldte Erik Høgh-Sørensen så Messerschmidt til politiet . Alligevel havde han ifølge eget udsagn kortvarigt håbet, at valget af Morten Messerschmidt som formand for Dansk Folkeparti ville give mere ro i partiet. Håbet gik ifølge Erik Høgh-Sørensen heller ikke i opfyldelse, og han mener, at Morten Messerschmidt er blevet en tyran på en tømmerflåde i stedet for kaptajn på et politisk slagskib. - Jeg glæder mig over, at vi er et fantastisk parti, vi har aldrig nogensinde haft så stor tilgang af medlemmer – cirka 3.000 medlemmer har valgt at melde sig ind siden Morten Messerschmidt blev formand, og der er stor opbakning, understreger Jens Vornøe som svar på kritikken.